Lav et referat af nedenstående tekst:

Tekst:
Nordjyderne i de syv restriktionsramte kommuner får fra på mandag atter en stor del af deres frihed tilbage. De syv kommuner, der indtil nu har været omfattet af nedlukningen - Hjørring, Frederikshavn, Brønderslev, Jammerbugt, Vesthimmerland, Thisted og Læsø Kommune - kan nu se frem til en mere normal hverdag. Fra på mandag må de igen bevæge sig frit på tværs af kommunegrænserne. Dog skal de fortsat være afsondret fra resten af landet. Samtidig får elever i 5.-8. klasse efter weekenden atter lov at komme i skole igen. Og så bliver det også igen tilladt for borgerne i de syv kommune at benytte kollektiv transport på tværs af kommunegrænserne. Men også her skal de holde sig inden for netop de syv kommuner og ikke rejse til andre dele af landet. Sådan lød det fredag aften klokken 18 fra sundhedsminister Magnus Heunicke. Minister: - Nødvendigt at aflive alle mink Langt størstedelen af smittetilfældene med den muterede coronavirus fra mink er fundet hos personer i Nordjylland, fortalte sundhedsminister Magnus Heunicke på fredagens pressemøde. Derfor er det nødvendigt at aflive minkene. Og det arbejde vil være færdigt på mandag, fortæller ministeren. Ministeren fortæller fra en onlineforbindelse for at undgå yderligere smitte med COVID-19. Der er netop nu 60.000 bekræftede smittede danskere med coronavirus. Brostrøm: - Pandemien er under kontrol Direktør i Sundhedsstyrelsen, Søren Brostrøm, oplyste, at det lige nu ser ud som om, at pandemien i Danmark er under kontrol. Smitten på den Københavnske Vestegn og smitten blandt mink er dog to punkter, hvor man er opmærksom på udviklingen. Derfor var det også den rigtige beslutning af slå alle mink ned, lyder det. Ellers ville de nye mutationer af COVID-19 kunne ødelægge effekten af en kommende vaccine. - I risikovurderingen fra 3. november peger vi på, at så længe vi har coronaepidemien i Danmark og vi ikke har flokimmunitet, så er det uforeneligt med folkesundheden at have minkavl i Danmark, sagde Søren Brostrøm. Der er indtil nu aflivet to millioner mink på ni dage. De tilbageværende restriktioner, der gælder frem til 3. december, vil blive hævet, hvis risikoniveauet kommer yderligere ned. Brostrøm: - Vi skal af med cirkulerende minkmutationer Sundhedsminister Magnus Heuncike (S) ved ikke, om nordjyderne har været smittet med den særlige minkvariant cluster 5 i løbet af den seneste uge, fordi de testresultater tager længere tid at få end normale testresultater. Tyra Grove Krause fra SSI siger, at det ikke er sikkert, at man finder flere tilfælde af cluster 5. - Vi kan ikke udelukke, at cluster 5 fortsat er i omløb, da vi kun har segmenteret 18 procent af de positive prøver i Nordjylland. Men vi kan med meget stor sikkerhed sige, at det vil være mindre end 0,5 procent af prøverne, som er cluster 5, sagde Thyra Grove Krause på pressemødet. Intet tyder på, at den muterede version er mere smitsom.

Referat:
De faldende smittetal i Nordjylland betyder, at regeringen nu lemper restriktionerne i området før tid. Nu må eleverne igen komme i skole, og borgerne i de syv ramte kommuner må igen tage kollektiv trafik og rejse mellem kommunerne. Det kom frem på fredagens pressemøde.